**Eesti Rahva Muuseum**

**Küsimusleht nr 199**

**SUUSAD, UISUD, KELGUD**

Käesolev küsimustik on suuskadest, uiskudest ja kelgust ning nende kasutamisest. ERMi huvitab, milline on olnud vastav varustus ning suusatamise, uisutamise ja kelgutamise levik ja tähtsus eri aegadel, eri kohtades, eri rahvakihtides. Eelkõige oleme huvitatud vaba aja veetmise viisidest. Nii jääb kelgu kasutamine transpordivahendina sellest küsimustikust välja, erandina on küsimustikku võetud suuskade ja tõukekelgu kasutamine praktilistel eesmärkidel. Oleme huvitatud nii Teie isiklikest kogemustest kui ka sellest, mis toimus Teie kandis. Küsimustik on mõeldud suunavana, soovi korral võite seda laiendada või kitsendada.

I SUUSAD

1.Kui levinud on suusatamine olnud Teie kandis eri aegadel? Kellel (noortel, lastel jne) olid suusad, kes suusatasid? Kas laenati suuski üksteisele? Kas suuski kasutati vaba aja veetmise ja spordivahendina? Milline on olnud suuskade praktiline tähtsus liikumisvahendina?

2.Milline on olnud suusavarustus eri aegadel (suusad, suusasaapad, suusasidemed, kepid)? Millised olid vanimad suusad (kuju, mõõdud, konstruktsioon, mis puust)? Kas teate, kes on suuski ise teinud? Kas on olnud tuntud suusavalmistajaid? Kas teate, et oleks kasutatud nööridest juhitavaid suuski?

3.Kuidas saavutati suuskade libisemine ja pidamine? Suuskade korrashoid ja hoidmine.

4.Suusariietus (praktiline ja esteetiline külg).

5.Suusastiil (kas on alati kasutatud suusakeppi/-keppe või on sõidetud ilma?).

6.Kas on korraldatud omavahelisi mõõduvõtmisi? Kes ja millal korraldas? Kes osales?

7.Millised oli Teie esimesed kokkupuuted suuskade/suusatamisega? Kas olete suusatanud? Millal Te esimest korda suusatasite? Millal ja kuidas Te suusatama õppisite?

8.Kas Teil on olnud suuski? Kui, siis millal saite esimesed suusad? Kust, kuidas, millistel asjaoludel, millised? Kirjeldage suusavarustust ja suusariietust, mida olete kasutanud.

9.Kas koolis suusatati? Kas koolist oli võimalik suuski laenata (tunnis sõitmiseks, koju)?

10.Kus ja kui sageli olete suusatanud/suusatate praegu? Kas olete kasutanud suuski (häda)tarviliku liikumisvahendina (kooli või poodi minekuks, käinud jahil jne)? Kas olete käinud suusamatkadel?

II UISUD

11.Kui levinud on uisutamine olnud Teie kandis eri aegadel? Kellel olid uisud, kes uisutasid? Kas laenati uiske üksteisele?

12.Kus uisutati? Kas oli "avalik" liuväli (jõel, merel, rajatud), kus? Kirjeldage liuvälja olustikku. Kas muusika mängis, kas liuväli oli valgustatud? Kes käisid liuväljal (vanus, kui laialt alalt)? Kas liuväljale pääs oli tasuline? Kas uiske laenutati?

13.Millised on olnud uisud ja uisuriietus eri aegadel?

14.Kas on korraldatud omavahelisi mõõduvõtmisi? Kes ja millal korraldas? Kes osales?

15.Millised olid Teie esimesed kokkupuuted uiskude/uisutamisega? Kas olete uisutanud? Millal Te esimest korda uisutasite? Millal ja kuidas Te uisutama õppisite?

16.Kas koolis uisutati? Kas koolist oli võimalik uiske laenutada (tunnis sõitmiseks, koju)?

17.Kas Teil on uiske olnud? Millal saite esimesed uisud? Kust, kuidas, millistel asjaoludel, millised? Kirjeldage uiske ja uisuriietust, mida olete kasutanud.

18.Kus ja kui sageli olete uisutanud/uisutate praegu?

III KELGUD

a) Kelk

19.Milliseid kelke on lõbusõiduks kasutud? Kirjeldage.

20.Kust kelk saadi (osteti, saadi kingiks, tehti kodus või telliti meistrilt)?

21.Kes kelgutasid? Millistel puhkudel (tähtpäevadel, pühapäeviti, millal tahes jne)?

22.Kas ja kus Teie kandis on olnud liumägesid, mida on teatud ja kus on käinud rohkem rahvast?

23.Kas on korraldatud omavahelisi mõõduvõtmisi?

b) Tõukekelk ehk soome kelk

24.Kas Teie kandis on kasutatud tõukekelku? Mis ajal?

25.Mis nimetust Teie peres/Teie kandis on tõukekelgu kohta kasutatud/kasutatakse?

26.Kust tõukekelk saadi? Kes valmistas?

27.Kirjeldage tõukekelku (mis materjalist, milliste mõõtmetega, kas ja kuidas kaunistatud?). Kas on erinevusi vanemate ja uuemate tõukekelkude vahel?

28.Kes tõukekelku kasutasid? Millisteks käikudeks kasutati tõukekelku? Kas tehti ka lõbusõitu?

29.Kas tänapäeval kasutatakse Teie kandis tõukekelku? Kui ei, siis mis ajast enam ei kasutata?

c) Jääkarussell

30.Kas (lastele) on tehtud talvel jääkarusell - kelk, mida pöörati keskpuu ümber? Kuidas seda nimetati?

31.Kes valmistas kelgu ja karusselli? Mis ajal? Kuhu?

32.Kes seda kasutasid (lapsed või täiskasvanud, kui laialt alalt)? Mida mäletate sellega sõitmisest, karusselliolustikust?

33.Kas selliseid jääkarusselle tehakse ka tänapäeval? Kui ei, siis millal viimati tehti?

Anu Järs

1997